Ændret forslag til RÅDETS BESLUTNING om programmet til gennemførelse af Fællesskabets rammestrategi for ligestilling mellem mænd og kvinder (2001-2005)

(forelagt af Kommissionen i henhold til EF-traktatens artikel 250, stk. 2)

BEGRUNDELSE

I. Indledning

Den 7. juni 2000 vedtog Kommissionen meddelelsen "På vej mod en EF-rammestrategi for ligestilling mellem mænd og kvinder (2001-2005)" og et forslag til en rådsbeslutning om støtteprogrammet til Fællesskabets rammestrategi for ligestilling mellem mænd og kvinder (2001-2005) baseret på artikel 13 i traktaten om oprettelse af Det Europæiske Fællesskab. Regionsudvalget vedtog udtalelse om strategien og programmet den 23. oktober 2000, og Det Økonomiske og Sociale Udvalg forventes at vedtage sin udtalelse den 28 november 2000. Europa-Parlamentet vedtog udtalelse om forslaget til Rådets beslutning om programmet den 15. november 2000.

Kommissionen har nu på baggrund af disse udtalelser ændret sit oprindelige forslag.

II. Ændringer

Forslaget betyder en styrkelse af forbindelsen mellem rammestrategien og det dermed forbundne fællesskabsprogram, bl.a. i kraft af det første formål i forslaget, som er at bidrage til gennemførelsen af Fællesskabets rammestrategi.

Programmets rolle i indsatsen for at fremme ligestillingen i ansøgerlandene er blevet præciseret i det ændrede forslag, og det samme gælder det forhold, at kvinder ofte er ofre for kumuleret diskrimination.

Behovet for sammenhæng og komplementaritet med aktiviteter, som gennemføres under andre fællesskabsprogrammer og -initiativer, bl.a. programmerne Daphne og Stop, indsatsen mod fattigdom og social udstødelse samt rammeprogrammet for forskning og dagsordenen for social- og arbejdsmarkedspolitikken, er blevet tydeliggjort.

Ngo'ernes og arbejdsmarkedets parters rolle i programmet er blevet fremhævet, og det er blevet tilføjet, at Kommissionen skal stille de relevante oplysninger til rådighed for dem. I en ny betragtning anerkendes betydningen af, at de centrale aktører i ligestillingsbestræbelserne får styrket deres kapacitet gennem netværkssamarbejde og fremme af synergieffekten mellem de forskellige net.

I bilaget præciseres hvilke foranstaltninger der kan gennemføres under de forskellige kategorier i programmet.

En ny betragtning er blevet tilføjet for at understrege betydningen for ligestillingen af Rådets nylige forskrifter på beskæftigelsesområdet, og endnu en betragtning indeholder en henvisning til erklæringen og handlingsprogrammet fra FN's fjerde verdenskvindekonference.

2000/0143 (CNS)

Ændret forslag til RÅDETS BESLUTNING om programmet til gennemførelse af Fællesskabets rammestrategi for ligestilling mellem mænd og kvinder (2001-2005)

[EØS-relevant tekst]

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 13,

under henvisning til forslag fra Kommissionen [1],

[1] EFT C

under henvisning til udtalelse fra Europa-Parlamentet [2],

[2] EFT C

under henvisning til udtalelse fra Det Økonomiske og Sociale Udvalg [3],

[3] EFT C

under henvisning til udtalelse fra Regionsudvalget, og [4],

[4] EFT C

ud fra følgende betragtninger:

(1) Princippet om ligestilling mellem mænd og kvinder er et grundlæggende princip i fællesskabsretten, og de direktiver og andre retsakter, der er blevet udstedt i henhold til dette princip, har bidraget afgørende til at forbedre kvindernes situation.

(2) Erfaringerne med gennemførelsen af aktioner på fællesskabsplan har vist, at hvis indsatsen for at fremme ligestillingen skal have nogen virkning i praksis, er det nødvendigt at kombinere forskellige foranstaltninger, herunder især lovgivningsmæssige foranstaltninger og praktiske aktioner, som er således udformet, at de understøtter hinanden. Erfaringerne har ligeledes vist, at Fællesskabets indsats på dette område bør kombinere politikker, som tilstræber en generel hensyntagen til ligestillingsaspektet, og specifikke aktioner. Det anerkendes endvidere, at mændene spiller en stor rolle i ligestillingsbestræbelserne.

(3) Strukturbetinget kønsdiskriminering og dobbelt - og ofte kumuleret - forskelsbehandling, som rammer talrige kvinder, samt kønsspecifikke uligheder er endnu ikke udryddet, og der er derfor god grund til at fortsætte og udbygge Fællesskabets indsats på området og vedtage nye metoder og strategier for at løse problemet.

(4) Europa-Parlamentet har i sin beslutning om den foreløbige beretning fra Kommissionen om gennemførelse af Fællesskabets handlingsprogram på mellemlang sigt for lige muligheder for mænd og kvinder (1996-2000) [5] opfordret Kommissionen til at fremsætte forslag til et femte handlingsprogram.

[5] A4 - 0194/99 - PE 230 041/DEF, EFT C 279 af 1.10.1999, s. 88.

(5) Rådet understregede i sine konklusioner af 22. oktober 1999 nødvendigheden af et nyt handlingsprogram til fremme af ligestilling mellem mænd og kvinder.

(6) I erklæringen og handlingsprogrammet fra FN's fjerde verdenskvindekonference i Beijing opfordredes regeringerne, det internationale samfund og civilsamfundet til at iværksætte strategier for at udrydde forskelsbehandling af kvinder og fjerne hindringer for ligestilling mellem mænd og kvinder. På FN's Generalforsamlings særlige møde i New York i juni 2000 - Beijing + 5 - betonedes behovet for at fremskynde en fuldstændig gennemførelse af Beijing-handlingsplanen.

(7) Det Europæiske Råd i Lissabon den 23.-24. marts 2000 og i Santa Maria da Feira den 19.-20. juni 2000 opfordrede indtrængende Kommissionen og medlems staterne til at fremme alle ligestillingsaspekter i beskæftigelsespolitikken, f.eks. gennem en reducering af den beskæftigelsesmæssige kønsopdeling og ved at gøre det lettere at forene arbejde og familieliv, navnlig ved fastsættelsen af en ny målsætning (benchmark) om forbedret børnepasning. Rådet opstillede også kvantitative mål, bl.a. skal erhvervsfrekvensen for kvinder øges fra de nuværende 51% til 60% inden år 2010.

(8) Fællesskabets nye rammestrategi for ligestilling mellem mænd og kvinder [6] kommer i overensstemmelse med traktatens artikel 3, stk. 2, til at omfatte alle aktiviteter, som tager sigte på at fjerne uligheder og fremme ligestilling mellem mænd og kvinder. Under programmet gennemføres de tværgående og koordinerende aktiviteter, som er nødvendige for at sikre sammenhæng og synergi i gennemførelsen af rammestrategien.

[6] KOM(2000) 335 endelig.

(9) Med henblik på at styrke fællesskabsaktionens mereffekt sikrer Kommissionen i samarbejde med medlemsstaterne, at der på alle niveauer er sammenhæng og komplementaritet mellem de aktioner, der gennemføres i henhold til dette direktiv, og andre relevante fællesskabspolitikker, -instrumenter og -aktioner, navnlig sådanne som gennemføres i medfør af traktatens artikel 125 til 130 om en samordnet strategi for beskæftigelsen eller med støtte fra Den Europæiske Socialfond.

(10) Det skal tilstræbes, at de centrale aktører i ligestillingsbestræbelserne får styrket deres kapacitet gennem bl.a. samarbejde med netværk om udveksling af informationer, erfaringer og god praksis, herunder med netværket bestående af Europa-Parlamentets og medlemsstaternes parlamentsudvalg om ligestilling mellem mænd og kvinder og Kommissionens ekspertnet. Det er en prioriteret opgave at fremme synergieffekten mellem netværksmedlemmerne.

(11) Det er en nødvendig forudsætning for et positivt udfald af enhver fællesskabsindsats, at resultaterne kontrolleres og evalueres i forhold til målene.

(12) Ifølge artikel 2 i Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen [7], vedtages foranstaltninger til gennemførelse af denne afgørelse efter den rådgivningsprocedure, der er beskrevet i artikel 3 i samme afgørelse.

[7] EFT L 184 af 17.7.1999, s. 23.

(13) Det bør være muligt for ansøgerlandene i Central- og Østeuropa at deltage i programmet på de betingelser, der er fastsat i Europaaftalerne, i tillægsprotokollerne til disse aftaler og i de afgørelser, som er truffet af de respektive associeringsråd, samt for Cypern, Malta og Tyrkiet at deltage på grundlag af tillægsbevillinger, der tilvejebringes efter procedurer, som aftales med de tre lande.

(14) Målet for den påtænkte fællesskabsforanstaltning, nemlig at fremme ligestilling mellem kønnene, kan ikke i tilstrækkelig grad opfyldes af medlemsstaterne, fordi den bl.a. kræver multilaterale partnerskaber, tværnational udveksling af informationer og EF-dækkende formidling af god praksis; foranstaltningens omfang og virkninger bevirker således, at den bedre lader sig gennemføre af Fællesskabet; denne fremgangsmåde er i overensstemmelse med bestemmelserne i traktatens artikel 5 om nærhedsprincippet og proportionalitetsprincippet. Beslutningen begrænser sig til det minimum, der er nødvendigt for at nå målet, og overskrider ikke det, der er nødvendigt herfor.

(15) Alle medlemsstater og ansøgerlande har undertegnet og ratificeret FN-konvention om afskaffelse af alle former for diskrimination imod kvinder (CEDAW) -

VEDTAGET FØLGENDE BESLUTNING:

Artikel 1

Fastlæggelse af programmet

Med denne beslutning vedtages et program, som har til formål at fremme, bistå og støtte Fællesskabets rammestrategi for ligestilling mellem mænd og kvinder, i det følgende benævnt "programmet", for perioden fra den 1. januar 2001 til den 31. december 2005.

Artikel 2

Principper

1. Programmet er et af de redskaber, som er nødvendige for at gennemføre Fællesskabets overordnede ligestillingsstrategi, som omfatter alle fællesskabspolitikker og alle fællesskabsaktioner, som indgår i bestræbelserne på at virkeliggøre ligestillingsmålsætningen, herunder politikker, som tilstræber en generel hensyntagen til ligestillingsaspektet, og specifikke aktioner rettet mod alle kvinder.

2. Via programmet koordineres, støttes og finansieres gennemførelsen af tværgående aktiviteter på de indsatsområder, der indgår i Fællesskabets ligestillingsstrategi. Der er tale om arbejdsmarkedet, indflydelse og repræsentation, sociale rettigheder, borgerlige rettigheder samt kønsrollemønstre og stereotyper. Ligestillingsproblematikken i forbindelse med Fællesskabets udvidelse og kønsaspektet i Fællesskabets forbindelser med tredjelande og i udviklingssamarbejdet er tværgående spørgsmål, som vil gå igen på alle indsatsområderne i rammestrategien.

Artikel 3

Formål

Støtteprogrammet skal have følgende mål:

a) at bidrage til gennemførelsen af Fællesskabets rammestrategi for ligestilling mellem mænd og kvinder

b) at fremme og udbrede de værdier og adfærdsnormer, der er en forudsætning for ligestilling

c) at forbedre kendskabet til forhold, som direkte eller indirekte er forbundet med kønsdiskriminering, herunder kumuleret diskrimination, som rammer kvinder, ved at kortlægge, hvor og i hvilket omfang der finder kønsdiskriminering sted, og ved at vurdere effektiviteten af de forskellige politikker og praksis

d) at forberede de centrale aktører (uafhængige organer med ansvar for fremme af ligestilling, arbejdsmarkedets parter og ngo'er, især på nationalt, regionalt og lokalt plan), således at de er bedre rustet til at varetage deres opgaver i ligestillingens interesse effektivt, navnlig gennem støtte til udveksling af informationer og praktiske erfaringer og til etablering af netværkssamarbejde på fællesskabsplan

e) at bistå Fællesskabet med at vurdere behovet for yderligere initiativer, herunder om nødvendigt lovgivningsinitiativer med henblik på at bekæmpe forskelsbehandling og fremme ligestillingen mellem mænd og kvinder

f) at støtte og fremme ansøgerlandenes bestræbelser på at indføre ligestilling.

Artikel 4

Fællesskabsforanstaltninger

1. Med henblik på at nå de mål, der er fastsat i artikel 3, iværksættes følgende foranstaltninger i tværnationalt regi:

a) Bevidstgørelse

Primært ved at fremhæve, at indsatsen til fremme af ligestilling mellem mænd og kvinder gennemføres på fællesskabsplan, og ved at offentliggøre resultaterne af programmet, især gennem publikationer, kampagner og arrangementer.

b) Analyse og evaluering

Analyse og evaluering af faktorer og politikker vedrørende ligestilling, herunder indsamling af statistisk materiale, undersøgelser, kønsspecifik konsekvensanalyse, redskaber og mekanismer, opstilling af referencepunkter og indikatorer og effektiv resultatformidling. Dette omfatter også kontrol af iværksættelsen og gennemførelsen af Fællesskabslovgivningen på ligestillingsområdet for på grundlag af evalueringer af lovgivning og praksis at vurdere, hvor effektive og gennemslagskraftige ligestillingsbestræbelserne er.

c) Styrkelse af kapaciteten

Tværnationalt samarbejde mellem centrale aktører gennem tilskyndelse til etablering af netværk og udveksling af erfaringer på fællesskabsplan mellem nationale, regionale og lokale myndigheder, arbejdsmarkedets parter og ngo'er.

2. I bilaget beskrives det, hvordan gennemførelsen af fællesskabsforanstaltningerne omhandlet i stk. 1 tilrettelægges.

Artikel 5

Programmets gennemførelse og samarbejde med medlemsstaterne

1. Kommissionen:

a) sørger for iværksættelse af de fællesskabsforanstaltninger, der er omfattet af dette program, i overensstemmelse med bilaget

b) udveksler regelmæssigt synspunkter med medlemmerne af det udvalg, der er omtalt i artikel 6, med repræsentanter for arbejdsmarkedets parter på fællesskabsplan og ngo'er om programmets gennemførelse og opfølgning og om beslægtede politiske tiltag. I denne forbindelse stiller Kommissionen de relevante oplysninger til rådighed for ngo'er og arbejdsmarkedets parter

c) fremmer et aktivt samarbejde og en aktiv dialog mellem alle de i programmet involverede parter, bl.a. for at tilskynde til en integreret og samordnet strategi for fremme af ligestilling

2. Kommissionen træffer i samarbejde med medlemsstaterne de fornødne skridt til:

a) at fremme alle involverede parters deltagelse i programmet

b) at sikre formidlingen af resultaterne af de foranstaltninger, der iværksættes som led i programmet

c) at sørge for relevant information, offentlig omtale og opfølgning vedrørende de foranstaltninger, der modtager støtte fra programmet.

Artikel 6

Udvalg

1. Kommissionen bistås af et udvalg, der består af repræsentanter for medlemsstaterne, og som har Kommissionens repræsentant som formand (herefter benævnt "udvalget").

2. Når der henvises til dette stykke, gælder den rådgivningsprocedure, der er fastlagt i artikel 3 i Kommissionens afgørelse 1999/468/EF, under iagttagelse af artikel 7 i samme afgørelse.

3. Kommissionens repræsentant hører udvalget om især:

a) de overordnede retningslinjer for gennemførelsen af programmet

b) de årlige budgetter og fordelingen af bevillingerne til foranstaltningerne

c) den årlige arbejdsplan for gennemførelsen af programmets foranstaltninger.

4. Kommissionens repræsentant hører ligeledes udvalget om andre relevante spørgsmål vedrørende programmets gennemførelse.

5. For at sikre programmets sammenhæng og komplementaritet med de andre foranstaltninger, som er nævnt i artikel 7, holder Kommissionen udvalget løbende underrettet om andre fællesskabsforanstaltninger, der bidrager til fremme af ligestilling. Kommissionen etablerer i givet fald et regelmæssigt og struktureret samarbejde mellem dette udvalg og de tilsynsudvalg, der er nedsat vedrørende andre relevante politikker, instrumenter og foranstaltninger.

Artikel 7

Sammenhæng og komplementaritet

1. Kommissionen sikrer i samarbejde med medlemsstaterne den overordnede sammenhæng med andre fællesskabspolitikker, -instrumenter og -foranstaltninger, bl.a. ved at etablere hensigtsmæssige mekanismer og redskaber, f.eks. kønsspecifik konsekvensanalyse, overvågningsværktøjer og benchmarks til at samordne programmets aktiviteter med relevante aktiviteter af særlig relevans for kvinders karrieremuligheder, såsom forskning, beskæftigelse, bekæmpelse af forskelsbehandling, bekæmpelse af fattigdom og social udstødelse, sundhed, almen og erhvervsfaglig uddannelse, ungdomspolitik, kultur, retlige og indre anliggender, udvidelsen og Fællesskabets forbindelser med tredjelande, herunder Fællesskabets aktiviteter vedrørende menneskerettigheder.

2. Kommissionen og medlemsstaterne sikrer sammenhængen og komplementariteten mellem foranstaltninger, der iværksættes under programmet, og andre relevante fællesskabsforanstaltninger, navnlig under strukturfondene, fællesskabsinitiativet Equal, programmerne Daphne, Stop, Phare og Meda, rammeprogrammet for forskning, indsatsen mod fattigdom og social udstødelse, dagsordenen for social- og arbejdsmarkedspolitikken og Fællesskabets handlingsprogram til bekæmpelse af forskelsbehandling (2001-2006).

3. Medlemsstaterne bestræber sig på at sikre, at de aktiviteter, der gennemføres under dette program, er i overensstemmelse med og kompletterer de aktiviteter, der gennemføres på nationalt, regionalt og lokalt plan.

Artikel 8

Deltagelse af EFTA/EØS-lande, de associerede lande i Central- og Østeuropa, Cypern, Malta og Tyrkiet

Følgende lande uden for EU kan deltage i programmet:

a) EFTA/EØS-landene i overensstemmelse med de betingelser, der er fastsat i EØS-aftalen

b) ansøgerlandene i Central- og Østeuropa i overensstemmelse med betingelserne i Europaaftalerne, i tillægsprotokollerne til disse aftaler og i de afgørelser, der er truffet af de respektive associeringsråd

c) Cypern, Malta og Tyrkiet på grundlag af tillægsbevillinger, der tilvejebringes efter procedurer, som aftales med de enkelte lande.

Artikel 9

Tilsyn og evaluering

1. Kommissionen fører løbende tilsyn med programmet i samarbejde med det i artikel 6 omhandlede udvalg.

2. Kommissionen foretager med bistand fra uafhængige eksperter en midtvejsevaluering af programmet og en evaluering ved programmets afslutning. Ved evalueringen vurderes relevansen og effektiviteten af foranstaltninger, der iværksættes med henblik på de i artikel 2 nævnte mål. Desuden gennemgås programmets samlede virkninger. Ved evalueringen gennemgås endvidere komplementariteten mellem indsatsen under dette program og den indsats, der gøres i forbindelse med andre relevante fællesskabspolitikker, -instrumenter og -foranstaltninger.

3. Senest den 31. december 2003 forelægger Kommissionen en foreløbig evalueringsrapport for Rådet, Europa-Parlamentet, Det Økonomiske og Sociale Udvalg og Regionsudvalget.

4. Senest den 31. december 2006 forelægger Kommissionen en endelig evalueringsrapport om rammestrategien og programmet for Europa-Parlamentet, Rådet, Det Økonomiske og Sociale Udvalg og Regionsudvalget.

4bis. Alle evalueringsrapporter skal indeholde oplysninger om, i hvilket omfang der er blevet stillet midler til rådighed for medlemsstater og regeringsorganer på den ene side og ngo'er på den anden side.

Artikel 10

Adressater

Denne beslutning er rettet til medlemsstaterne.

Udfærdiget i Bruxelles, den

På Rådets vegne

Formand

BILAG

I. INDSATSOMRÅDER

Der opereres med følgende indsatsområder under programmet:

1. Arbejdsmarkedet

Der fokuseres her på de endnu eksisterende forskelle mellem mænds og kvinders vilkår på arbejdsmarkedet og på, hvad der kan gøres for at rette op på situationen. Målene består i at øge kvindernes erhvervsfrekvens, at nedbringe arbejdsløsheden blandt kvinder samt at gøre op med det kønsopdelte arbejdsmarked og udrydde lønforskellene.

2. Indflydelse og repræsentation

Der er ikke tilstrækkelig mange kvinder i beslutningstagende organer. Der er derfor behov for strategier, som kan sikre kvinderne større indflydelse og repræsentation i sammenhænge, hvor der træffes beslutninger om politiske, økonomiske og sociale anliggender, og på alle niveauer, dvs. på såvel fællesskabsplan som på nationalt, regionalt og lokalt plan, bl.a. i forbindelserne med tredjelande og i udviklingssamarbejdet (såsom kvinders deltagelse og rolle i forbindelse med udførelsen af internationale opgaver).

3. Sociale rettigheder

Hvis indsatsen skal have nogen virkning, er det nødvendigt at inddrage kønsaspektet i politikkerne på alle områder, som kvinder er i berøring med i deres dagligdag, f.eks. transport, sundhed og bekæmpelse af forskelsbehandling, som skyldes andre forhold end køn. Der skal sikres koordinering med handlingsprogrammet mod forskelsbehandling og andre relevante programmer. Aktionerne tager sigte på at forbedre forvaltningen af fællesskabsbestemmelserne, navnlig vedrørende social sikring, forældreorlov, barselsorlov og arbejdstid, og at finde frem til, hvordan man bedre kan forene arbejde og familie, navnlig ved at fastsætte nye benchmarks for forbedrede forhold for børnepasning og ældrepleje.

4. Borgerlige rettigheder

Indsatsen på dette område gælder håndhævelsen af kvindernes menneskerettigheder. Aktionerne tjener til at fremme anerkendelse af kvinders menneskerettigheder, håndhæve retten til lige muligheder og styrke indsatsen mod vold mod kvinder og handel med kvinder.

5. Kønsrollemønstre og stereotyper

Indsatsen her angår de stereotype roller, som mænd og kvinder tillægges, og behovet for at ændre de adfærdsmønstre, holdninger, normer og værdier, som definerer og påvirker kønsrollerne i samfundet. Aktionerne tilstræber, at kønsaspektet tilgodeses i navnlig uddannelses-, kultur-, videnskabs-, medie- og idrætspolitikken.

II. AKTIONSTYPER

Følgende foranstaltninger kan, i tværnationalt regi, understøttes af programmet:

Kategori 1 - Oplysning

(1) Afholdelse af konferencer, seminarer og arrangementer på europæisk plan.

(2) Tilrettelæggelse af en fællestematisk ligestillingsuge, som afholdes samtidig på fællesskabsplan og i medlemsstaterne samt i ansøgerlandene i henhold til artikel 8. Arrangementet koordineres af Kommissionen og ledes af den ansvarlige myndighed i hver enkelt medlemsstat. Et af temaerne kunne være bekæmpelse af vold mod kvinder og børn.

(3) Gennemførelse af europæiske mediekampagner og -arrangementer til støtte for tværnational udveksling af informationer samt afdækning og formidling af god praksis, herunder uddeling af en årlig pris til virksomheder, som har formået at træffe udbytterige ligestillingsforanstaltninger, og for at gøre ligestillingsproblematikken mere synlig.

(4) Udgivelse af publikationer med henblik på at formidle programmets resultater, herunder etablering af et websted med eksempler på god praksis, et forum for udveksling af idéer, en database over potentielle partnere til tværnationale udvekslingsforanstaltninger og links til eksisterende relevante websteder i medlemsstaterne.

(5) Iværksættelse af tværnationale initiativer såsom møder, seminarer, kampagner osv. om bestemte emner, som fastlægges årligt efter drøftelse med udvalget for programmet. Formålet med disse aktiviteter er at understøtte og forbedre synergien mellem nationale ligestillingspolitikker og tilføre en ekstra effekt via fællesskabsindsatsen.

(6) Tilrettelæggelse af seminarer, og formidling af oplysninger om og til støtte for gennemførelsen af fællesskabsbestemmelserne på ligestillingsområdet, med særlig vægt på ansøgerlandenes behov og krav.

Kategori 2 - Analyse og evaluering

(1) Udarbejdelse og formidling af sammenlignelige statistikker, fordelt efter køn, og statistiske serier om mænds og kvinders stilling på forskellige politiske områder, herunder lønstatistikker for mænd og kvinder, som udfører samme arbejde.

(2) Udvikling og formidling af metoder og indikatorer til evaluering af effektiviteten af politiske tiltag og praksis på ligestillingsområdet (benchmarking).

(3) Analyse af kvindens stilling på arbejdsmarkedet, gennemførelsen af ligestillingslovgivning i medlemsstaterne, de sociale sikringsforholds og beskatningens betydning for mænd og kvinder og kvinders mulighed for at blive forfremmet til beslutningstagende niveauer vil blive gennemført, og resultaterne og de indhøstede erfaringer vil blive videreformidlet.

(4) Indsamling og evaluering af opdaterede oplysninger om og erfaringer med vellykkede initiativer, metoder og teknikker vedrørende kvinder og medier, herunder til nedbrydelse af fordomme og fremme af en nuanceret og positiv portrættering af mænd og kvinder i medierne.

(5) Offentliggørelse af en årsberetning om ligestilling i EU, hvori der redegøres for de fremskridt, der sket i retning af at opfylde de fastsatte benchmarks, og en evaluering af de opnåede resultater.

(6) Gennemførelse af og formidling af oplysninger om temaundersøgelser vedrørende målområderne, som sammenholder ligheder og forskelle i de fremgangsmåder der er anvendt i medlemsstaterne og i ansøgerlandene.

Ved gennemførelsen af foranstaltninger under denne kategori vil Kommissionen navnlig sikre, at der er overensstemmelse og komplementaritet i forhold til de foranstaltninger, der iværksættes af andre af Kommissionens tjenestegrene eller af europæiske agenturer, herunder især Det Europæiske Institut til Forbedring af Leve- og Arbejdsvilkårene, Cedefop og Fællesskabets rammeprogram for forskning og teknologisk udvikling.

Kategori 3 - Forberedelse af aktører

Følgende foranstaltninger kan støttes med henblik på at forbedre kapaciteten og effektiviteten hos centrale aktører, der beskæftiger sig med at fremme ligestilling:

- Tværnationale udvekslingsforanstaltninger, der involverer mange forskellige aktører og som består i formidling af informationer, erfaringer og god praksis. Sådanne foranstaltninger kan iværksættes af ngo'er eller arbejdsmarkedets parter på EU-plan og af tværnationale netværk bestående af regionale eller lokale myndigheder og af organisationer, der har til formål at fremme ligestilling.

- Aktiviteterne kan omfatte sammenligning af effektiviteten af processer, metoder og redskaber i relation til de valgte temaer, gensidig formidling og anvendelse af god praksis, udveksling af personale, fælles udvikling af produkter, processer, strategier og metoder, tilpasning af metoder, midler og processer, der er identificeret som god praksis, til forskellige sammenhænge, og/eller fælles formidling af resultater, informationsmateriale og arrangementer.

III. INDGIVELSE AF STØTTEANSØGNINGER

Kategori 1 Foranstaltning 2, 3 og 4 i denne kategori vil blive gennemført på baggrund af et offentligt udbud. Foranstaltning 5 og 6 skal gennemføres af de myndigheder, der i medlemsstaterne er ansvarlige for ligestillingsområdet, eller af ligestillingsorganer og kan få støtte på grundlag af begrænsede indkaldelser af forslag rettet til medlemsstaterne.

Kategori 2 Foranstaltninger under denne kategori gennemføres via Kommissionen, sædvanligvis efter udbud. Foranstaltning 1 vil blive gennemført i overensstemmelse med de relevante Eurostat-procedurer.

Kategori 3 Kategori 3 gennemføres efter offentlige indkaldelser af forslag, udbudt af Kommissionen, som gennemgår forslagene. Foranstaltningerne kan iværksættes af ngo'er eller arbejdsmarkedets parter på EU-plan og af tværnationale netværk bestående af regionale eller lokale myndigheder eller af tværnationale netværk bestående af organisationer, der har til formål at fremme ligestilling.

IV. GENNEMFØRELSE AF FORANSTALTNINGERNE

(1) De foranstaltninger, der gennemføres, kan finansieres ved tjenesteydelseskontrakter efter udbud eller ved bidrag til samfinansiering med andre kilder. I sidstnævnte tilfælde kan Kommissionens økonomiske bidrag normalt ikke overstige 80 % af de udgifter, der faktisk afholdes af modtageren.

(2) Ved gennemførelsen af programmet kan Kommissionen anvende supplerende midler, herunder ekspertbistand. Sådanne behov afgøres i forbindelse med Kommissionens løbende evaluering af ressourceallokeringen.

(3) Ved gennemførelsen af programmet kan Kommissionen benytte teknisk og/eller administrativ bistand til gavn for såvel Kommissionen som modtagerne, med henblik på kortlægning, forberedelse, forvaltning, tilsyn, revision og kontrol.

(4) Kommissionen kan desuden gennemføre aktiviteter med henblik på oplysning, omtale og formidling. Den kan endvidere iværksætte evalueringer og arrangere seminarer, kollokvier eller andre ekspertmøder.

(5) Kommissionen udarbejder årlige arbejdsplaner med angivelse af prioriteringerne og de foranstaltninger, der skal iværksættes. Desuden gør den rede for de ordninger og kriterier, der gælder ved udvælgelsen og finansieringen af foranstaltninger under programmet. I den forbindelse hører Kommissionen udvalget, jf. artikel 6.

(6) Foranstaltningerne skal fuldt ud overholde principperne om databeskyttelse.